Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 862/13/7707	Prešov, 2.4.2014
EEČ : 2-58-246-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od mesiaca marec 2013do súčasnosti si v Humennom a inde, ako otec XXXXX XXXXX, nar. XXXXX, trv. bytom XXXXX, XXXXX XXXXX, voči tomuto riadne neplní vyživovaciu povinnosť, hoci bol rozsudkom Okresného súdu v Prešove, č.k.: 13 C 144/08 zo dňa 21.09.2009, ktorý nadobudol  právoplatnosť dňa 21.10.2009 a vykonateľnosť dňa 16.11.2009 zaviazaný prispievať na výživu  maloletého syna XXXXX sumou 140,-EUR mesačne, ktoré výživné je povinný platiť vždy do 15 - tého dňa toho- ktorého mesiaca k rukám matky XXXXX, nar. XXXXX bytom XXXXX, ktorej bol maloletý XXXXX zverený  do osobnej starostlivosti, čím takto za predmetné obdobie dlhuje na výživnom sumu  490,-EUR

lebo zanikla trestnosť činu

Odôvodnenie:
Poverený príslušník PZ z Obvodného oddelenia PZ XXXXX,  uznesením   sp. zn.:  ČVS:ORP-1874/LI-PO-2013  zo  dňa  20.11.2013 podľa § 199 ods. 1 Trestného poriadku začal trestné stíhanie za prečin zanedbanie povinnej výživy podľa § 207 ods. 1 Trestného poriadku.
Dňa 31.01.2014, uznesením sp. zn.: ČVS:ORP-1874/LI-PO-2013 podľa  § 206 ods. 1 Trestného poriadku vzniesol obvinenie XXXXX pre vyššie uvedený prečin na tom skutkovom základe, ako je uvedené vo výrokovej časti predmetného uznesenia.

Po vykonaní skráteného vyšetrovania predložil poverený príslušník PZ dňa 18.03.2014 tunajšej prokuratúre vyšetrovací spis spolu s  návrhom na zastavenie trestného stíhania podľa § 215 ods. 1 písm. h) Trestného poriadku s  poukazom na  § 86  písm. a) Trestného zákona. 

	V priebehu vyšetrovania bola k veci viackrát vypočutá svedkyňa -poškodená XXXXX, ktorá okrem iného uviedla, že obvinený je zaviazaný prispievať  na výživu  ich maloletého syna XXXXX, nar. XXXXX na podklade rozsudku Okresného súdu v  Prešove, č.k.: 13 C 144/08 zo dňa 21.09.2009, ktorý nadobudol  právoplatnosť dňa 21.10.2009 a vykonateľnosť dňa 16.11.2009 sumou 140,-EUR  k  jej rukám a to vždy do 15-tého dňa toho - ktorého mesiaca. Keďže menovaný obvinený si svoju zákonnú vyživovaciu povinnosť vo vzťahu k  synovi neplnil, tak v období výsluchu poškodenej v dňoch 31.01.2014 a 28.02.2014  za uvedené obdobie, teda od mesiaca  marec 2013 do 15.01.2014 dlhoval na výživnom sumu 490,- EUR.  
	Obvinený XXXXX vo svojej výpovedi zo dňa 06.03.2014 okrem iného uviedol, že si je vedomý svojej vyživovacej povinnosti k svojmu maloletému synovi, výživné v tom čase neplatil, nakoľko nebol zamestnaný a nemal dostatok financií, platil ho len čiastočne, podľa svojich možností a finančnej situácie. Keďže čase výpovede bol už zamestnaný, dlžne výživné už uhradil svojej bývalej manželke v plnom rozsahu a to dňa  19.02.2014 vo výške 490,-EUR .
	Z výpovede poškodenej  XXXXX zo dňa 28.02.2014 vyplýva, že  obvinený  XXXXX, jej bývalý manžel vyplatil za vyššie spomínané obdobie sumu 490,- EUR, teda na bežnom výživnom nedlhuje na ich syna žiadnu čiastku. Do spomínanej sumy je zarátané aj dlh na výživnom vrátane mesiaca február 2014.
	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať iného. 
	Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.
  	Považujem za preukázané, že obv. XXXXX splatením celého dlžného výživného poškodenej XXXXX, si dodatočne splnil svoju vyživovaciu povinnosť  a  keďže jeho konanie nemalo trvalo nepriaznivé následky, trestnosť činu zanikla. 
Vzhľadom na uvedené bolo potrebné trestné stíhanie podľa § 215 ods. 1 písm. h) Trestného poriadku s  poukazom na  § 86  písm. a) Trestného zákona  zastaviť, čím vydanie tohto uznesenia považujem za dostatočne odôvodnené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Eštoková
prokurátorka